b'\n_START_ARTICLE_\nSlovensko-ameri\xc5\xa1ki narodni svet\n_START_PARAGRAPH_\nSlovensko-ameri\xc5\xa1ki narodni svet - SANS (Slovenian American National Council) je bil v letih od 1942 do 1953 organizacija ameri\xc5\xa1kih Slovencev, ustanovljena decembra 1942 v Slovenskem narodnem domu v Clevelandu (ZDA). Ustanovil jo je Slovenski narodni kongres. SANS naj bi pripomogel k osvoboditvi slovenskega ozemlja in nastanku dr\xc5\xbeave Slovencev v okviru svobodne federativne Jugoslavije. \xc4\x8castni predsednik SANS-a je postal slovensko-ameri\xc5\xa1ki pisatelj Louis Adami\xc4\x8d. Telegrame so razposlali ameri\xc5\xa1kemu predsedniku Rooseveltu, \xc5\xbeupanu Clevelanda in funkcionarjem v Washington in Zahodno Evropo. V telegramih so pozivali oblasti k podpori NOB. SANS se ob nastanku ni opredelil v politi\xc4\x8dnih sporih, ki so razdelili Slovence v domovini, s\xc4\x8dasoma pa se je moral odlo\xc4\x8diti, katero osvobodilno strujo naj podpre. Ve\xc4\x8dina voditeljev SANS-a je z Louisom Adami\xc4\x8dem je podprla Titove partizane, zaradi \xc4\x8desar so \xc5\xa1tevilni konzervativni \xc4\x8dlani in predstavniki verskih zdru\xc5\xbeenj izstopili iz Sveta. Po vsej Sloveniji je SANS razdelil milijon ameri\xc5\xa1kih dolarjev v gotovini, hrani, obla\xc4\x8dilih, zdravilih in medicinski opremi. Najve\xc4\x8dji prejemnik je bila Pediatri\xc4\x8dna klinika v Ljubljani._NEWLINE_V letih po vojni so na SANS letele \xc5\xa1tevilne kritike, ker je sodeloval s komunisti\xc4\x8dno oblastjo v Jugoslaviji. Leta 1948 je njegovo delovanje obravnavala celo komisija ameri\xc5\xa1kega kongresa za protiameri\xc5\xa1ke dejavnosti. Do leta 1951 je SANS izpla\xc4\x8dal svoja sredstva in leta 1953 uradno prenehal delovati.'